CELEX: 62021TN0215
Language: el
Date: 2021-04-15 00:00:00
Title: Υπόθεση T-215/21: Προσφυγή της 15ης Απριλίου 2021 — SMA Mineral κατά Επιτροπής

26.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/44
            
         
      Προσφυγή της 15ης Απριλίου 2021 — SMA Mineral κατά Επιτροπής
      (Υπόθεση T-215/21)
      (2021/C 297/55)
      Γλώσσα διαδικασίας: η σουηδική
      
         Διάδικοι
      
      
         Προσφεύγουσα: SMA Mineral AB (Filipstad, Σουηδία) (εκπρόσωπος: E. Larsson, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει το άρθρο 1, παράγραφος 2, της απόφασης (ΕΕ) 2021/355 της Επιτροπής, της 25ης Φεβρουαρίου 2021·
               
            
                  —
               
               
                  να κρίνει ότι η εγκατάσταση την οποία προτείνει η Σουηδία στην αιτιολογική σκέψη 12 (αναγνωριστικό SE000000000000419 στον κατάλογο εθνικών μέτρων εφαρμογής) θα πρέπει να συμπεριληφθεί στην δωρεάν κατανομή των δικαιωμάτων εκπομπής αερίων θερμοκηπίου σύμφωνα με το άρθρο 11, παράγραφος 3, της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου·
               
            
                  —
               
               
                  να καταδικάσει την Επιτροπή στα δικαστικά έξοδα της προσφεύγουσας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται ότι το άρθρο 16, παράγραφος 7, του [κατ’ εξουσιοδότηση] κανονισμού (ΕΕ) 2019/331 δεν έχει εφαρμογή και, ως εκ τούτου, η αιτιολογία της προσβαλλόμενης απόφασης στερείται νομικής βάσεως
                  
                              —
                           
                           
                              Ο ισχυρισμός της Επιτροπής περί διπλής προσμέτρησης εκπομπών είναι εσφαλμένος. Δεν γίνεται ούτε έγινε στο παρελθόν διπλή προσμέτρηση όσον αφορά την εγκατάσταση SMA Sandarne. Η απόφαση της Επιτροπής να μην συμπεριλάβει την εγκατάσταση SMA Sandarne στις εγκαταστάσεις οι οποίες λαμβάνουν δωρεάν κατανομή δικαιωμάτων εκπομπής με βάση τον δείκτη αναφοράς ασβέστου είναι επομένως εσφαλμένη και, ως εκ τούτου, στερείται νομικής βάσεως.
                           
                        
            
                  2.
               
               
                  Με τον δεύτερο λόγο προβάλλεται ότι η προσβαλλόμενη απόφαση αντιβαίνει στη νομοθεσία της Ένωσης, ιδίως στον κανονισμό (ΕΕ) 2019/331 και στην οδηγία 2003/87/ΕΚ
                  
                              —
                           
                           
                              Ο ισχυρισμός της Επιτροπής περί διπλής προσμέτρησης των εκπομπών είναι εσφαλμένος. Η απόφαση να απορρίψει, βάσει του άρθρου 16, παράγραφος 7, του κανονισμού (ΕΕ) 2019/331, την κατανομή δωρεάν δικαιωμάτων εκπομπής στην εγκατάσταση SMA Sandarne με βάση τον δείκτη αναφοράς ασβέστου είναι επομένως εσφαλμένη.
                           
                        
            
                  3.
               
               
                  Με τον τρίτο λόγο προβάλλεται ότι η προσβαλλόμενη απόφαση δεν εξασφαλίζει επαρκώς τον σεβασμό των θεμελιωδών δικαιωμάτων της προσφεύγουσας και ότι παραβιάζει την αρχή της αναλογικότητας
                  
                              —
                           
                           
                              Η Επιτροπή δεν έλαβε υπόψη της, στην προσβαλλόμενη απόφαση, την οικονομική σημασία που έχει για την προσφεύγουσα η δωρεάν κατανομή δικαιωμάτων εκπομπής, η οποία δεν επηρεάζει μόνον την απασχόληση στην επιχείρηση της προσφεύγουσας και, μακροπρόθεσμα, την οικονομική ανάπτυξη, αλλά και την ανταγωνιστικότητα της τελευταίας έναντι άλλων παραγόντων της αγοράς, οι οποίοι παρέχουν το αντίστοιχο προϊόν. Η Επιτροπή δεν έλαβε επαρκώς υπόψη της την αρχή της αναλογικότητας, η οποία απαιτεί τη θέσπιση μεταβατικών διατάξεων στην περίπτωση που συγκεκριμένος παράγοντας επιβαρύνεται με υψηλότερες δαπάνες σε σχέση με άλλους στην ίδια αγορά.
                           
                        
            
                  4.
               
               
                  Με τον τέταρτο λόγο προβάλλεται ότι η προσβαλλόμενη απόφαση προκαλεί στρέβλωση του ανταγωνισμού
                  
                              —
                           
                           
                              Οι παραγωγοί άνυδρης ασβέστου με πρώτη ύλη τον ασβεστόλιθο λαμβάνουν δωρεάν κατανομή δικαιωμάτων εκπομπής με βάση τον δείκτη αναφοράς ασβέστου. Η αγορά άνυδρης ασβέστου στην οποία προβαίνουν τα εργοστάσια χαρτοπολτού κραφτ από την εγκατάσταση SMA Sandarne επιτελεί για τον αγοραστή την ίδια λειτουργία με αυτή της αγορασμένης άνυδρης ασβέστου η οποία έχει ως βάση πρωτογενείς πρώτες ύλες. Η δωρεάν κατανομή δικαιωμάτων εκπομπής σε ένα προϊόν ασβέστου και όχι σε άλλα συνεπάγεται ότι ο ανταγωνισμός μεταξύ δύο προϊόντων τα οποία επιτελούν την ίδια λειτουργία στα εργοστάσια χαρτοπολτού κραφτ δεν γίνεται επί ίσοις όροις.